N á v r h

projektu Slovenský exil 20. storočia

	Navrhovaný projekt bude samostatnou časťou medzinárodného projektu Český a slovenský exil 20. storočia, ktorý vypracovala Společnost pro kulturu a dialog K 2001 v Českej republike. 
	Záštitu nad prvou časťou projektu, ktorá má byť prezentovaná v Dome umenia mesta Brna ako symbolického premostenia medzi Bratislavou a Prahou, prevzal prezident Českej republiky Václav Havel. Za slovenskú stranu prisľúbil záštitu prezident Slovenskej republiky Rudolf Schuster. Z českej strany prijal záštitu nad projektom aj minister obrany Českej republiky Jaroslav Tvrdík a minister vnútra Stanislav Gross. Podobný postup sa očakáva aj zo slovenskej strany a predbežne už bol oslovený minister spravodlivosti Ján Čarnogurský.
	Spoločnosť K 2001 má zabezpečené finančné krytie českej časti projektu a získala prísľub spolupráce od českých krajanských organizácií v zahraničí, domácich odborných štátnych i neštátnych organizácií a inštitúcií i od významných osobností kultúrneho, umeleckého, hospodárskeho a politického života českého zahraničia. Spoločnosť sa obracia so žiadosťou o podporu aj na predstaviteľov štátov, v ktorých majú exulanti výrazné zastúpenia, t.j. Francúzsko, Švajčiarsko, Veľká Británia, USA, Rusko, Austrália a Kanada. 
	Pretože tematika exilu je veľmi rozsiahla, projekt je rozplánovaný na niekoľko rokov (predbežne 2003 – 2006) a hlavná výstava má byť zameraná len na určité obdobia, ktoré sú stanovené nasledovne:

1.	etapa: 	doba realizácie, január 2003
exil od r. 1900 – 1948
	2. etapa:	doba realizácie, koniec roku 2004 a začiatok roku 2005
			exil od r. 1948 – 1968
	3. etapa:	doba realizácie, rok 2006
			exil od r. 1968 – 1989

	Po skončení prezentácie v Brne sa plánuje reinštalácia v Bratislave, potom v Prahe a neskoršie v ďalších mestách Českej i Slovenskej republiky a v zahraničí, kde v minulosti pôsobili príslušníci českého a slovenského exilu. 
	Význam slovenskej účasti na uvedenom projekte je z vnútropolitického i zahranično-politického hľadiska nesporný a bude mať dlhodobý dosah pri šírení pozitívneho obrazu Slovenskej republiky v zahraničí. Jeho realizácia môže vytvoriť predpoklady zhodné so zámerom českých predstaviteľov vybudovať v budúcnosti aj v Slovenskej republike špecializované múzeum s trvalou expozíciou, ktoré by sa zaoberalo problematikou slovenskej migrácie, emigrácie a exilu. 

Technický, odborný a finančný návrh účasti Slovenskej republiky na projekte 
Český a slovenský exil 20. storočia

Názov:	Slovenský exil 20. storočia 
		Kapitoly z dejín slovenského vysťahovalectva a života Slovákov
vo svete

Gestor a koordinátor:	
Generálny sekretariát pre zahraničných Slovákov pri
Úrade vlády Slovenskej republiky

Odborná príprava a realizácia: 	
Vojenský historický ústav, Slovenské národné múzeum,    
Slovenská národná galéria, Slovenská národná knižnica,
Univerzitná knižnica, Múzeum SNP, Historický ústav SAV,
Matica slovenská, Spolok sv. Vojtecha, Slovenský národný     
archív

Finančné krytie:
Vláda Slovenskej republiky

Predpokladané náklady:	
1,2 mil.Sk

- zber a reprodukcia materiálov
- výroba mobilných výstavných prvkov
- grafické spracovanie
- prevoz, inštalácia a poistenie vystavovaných materiálov a predmetov
- propagácia
- autorské honoráre

Základné členenie tematických celkov v 1. etape:
1.	Slovenské vysťahovalectvo a Slováci vo svete (Argentína, Austrália, Belgicko, Brazília, Bulharsko, Česko, Francúzsko, Chorvátsko, Juhoslávia, Kanada, Maďarsko, Nemecko, Nórsko, Nový Zéland, Poľsko, Rakúsko, Rumunsko, Rusko, Spojené štáty americké, Španielsko, Švajčiarsko, Švédsko, Taliansko, Ukrajina, Uruguay, Veľká Británia, Venezuela)
2.	Slováci v odboji počas 1. svetovej vojny (1914 – 1919, Rusko, Srbsko, Taliansko, Francúzsko, USA, Kanada)
3.	Slováci v odboji počas 2. svetovej vojny (1939 – 1945, Poľsko, ZSSR, Francúzsko, Belgicko, Veľká Británia, USA, Kanada, Austrália, Blízky a Stredný východ, Juhoslávia, Rumunsko, Slovensko)
4.	Tretia ČSR a komunistický prevrat (1945 – 1948, boj o demokraciu a slobodu, nástup komunistickej totality, slovenská politická emigrácia, Rakúsko, Nemecko, Švajčiarsko, Taliansko, Francúzsko, Španielsko, Veľká Británia, USA, Kanada, Argentína, a začiatky protikomunistického odboja)

Harmonogram prác:
	Scenár: 		do 30. júna 2002 
	Architektonický a grafický návrh: do 30. septembra 2002
	Výroba: 		do 31. decembra 2002
	Inštalácia: 		do 31. januára 2003
	Vernisáž: 		január – február 2003

Doložka finančných, ekonomických, enviromentálnych vplyvov                  a vplyvov na zamestnanosť

1. Návrh na realizáciu projektu  zakladá nároky na verejné financie. Návrh počíta s vyčlenením účelových finančných prostriedkov v sume 1,2 mil. Sk z rozpočtovej rezervy vlády Slovenskej republiky. Na realizáciu každej etapy projektu  (3. etapy)  sa ráta so sumou 400 tis. Sk. Predpokladané náklady zahŕňajú výdavky na:    
- zber a reprodukciu materiálov
- výroba mobilných výstavných prvkov
- grafické spracovanie
- prevoz, inštalácia a poistenie vystavovaných materiálov a predmetov
- propagácia
- autorské honoráre

2.	Návrh na realizáciu projektu nemá dopad na životnú úroveň obyvateľstva, ani na hospodárenie podnikateľskej sféry.

3.	 Návrh na realizáciu projektu nemá vplyv na životné prostredie.

4.Návrh na realizáciu projektu neovplyvní zamestnanosť a nevyžiada si                             zvýšenie počtu pracovníkov.